b'\n_START_ARTICLE_\nNikomah\n_START_SECTION_\n\xc5\xbdivljenje in delo\n_START_PARAGRAPH_\nNikomah je bil novopitagorejec. V svoji filozofiji \xc5\xa1tevil je zastopal zamisel vnaprej\xc5\xa1njega (apriornega) obstoja \xc5\xa1tevil v duhu stvarnika. Njegova filozofija je bila svojevrstna sinteza Platonove in Filonove filozofije. _NEWLINE_V njegovi tedaj zelo vplivni knjigi Uvod v aritmetiko (Introductio Arithmetica (Arithmeticae), gr\xc5\xa1ko Arithmetike eisagoge) je prvi\xc4\x8d v zgodovini gr\xc5\xa1ke matematike aritmetiko obravnaval neodvisno od geometrije. Knjiga ve\xc4\x8dinoma obravnava ista vpra\xc5\xa1anja kot aritmeti\xc4\x8dne knjige Evklidovih Elementov, toda medtem ko je Evklid predstavljal \xc5\xa1tevila z daljicami, je Nikomah uporabljal aritmeti\xc4\x8dno pisavo, navaden jezik pa le, kadar je bilo potrebno izraziti nedolo\xc4\x8dena \xc5\xa1tevila. Njegovo obravnavanje mnogokotni\xc5\xa1kih in piramidnih \xc5\xa1tevil je vplivalo na srednjeve\xc5\xa1ko matematiko, posebno z izro\xc4\x8dilom Boetija, ki je prevedel v latin\xc5\xa1\xc4\x8dino njegovo aritmetiko. V svoji knjigi je Nikomah navedel \xc5\xa1tiri tedaj znana popolna \xc5\xa1tevila in prvi pisal o nezadostnih \xc5\xa1tevilih in obilnih \xc5\xa1tevilih.'